EURÓPSKA KOMISIA V Bruseli14. 12. 2020 COM(2020) 807 final SPRÁVA KOMISIE EURÓPSKEMU PARLAMENTU A RADE o činnostiach Nadácie IFRS, skupiny EFRAG a rady PIOB v roku 2019











1.Účel a rozsah správy Podľa nariadenia Európskeho parlamentu a Rady č. 258/2014 zmeneného nariadením 2017/827 Európska únia spolufinancuje tri organizácie pôsobiace v oblasti finančného výkazníctva a auditu: Nadáciu pre medzinárodné štandardy finančného výkazníctva (Nadácia IFRS), Európsku poradnú skupinu pre finančné výkazníctvo (EFRAG) a Radu pre dohľad nad verejným záujmom (PIOB). Program spolufinancovania má formu grantov na prevádzku. Účelom tejto správy, ktorá sa vyžaduje podľa článku 9 ods. 3 nariadenia, je informovať o najnovšom vývoji v súvislosti s činnosťou týchto troch organizácií v roku 2019. Opisujú sa v nej však aj niektoré udalosti roku 2020, ktoré sa považujú za užitočné na účely tejto správy (napr. nové výzvy, ktoré sa objavili v rámci európskeho akčného plánu o financovaní udržateľného rastu (2018) alebo v kontexte globálnej pandémie ochorenia COVID-19). V nadväznosti na Stolojanovu správu a v súlade s odôvodnením 9 nariadenia, ktorým sa mení nariadenie č. 258/2014, sa v tejto správe uvádza aj posúdenie Komisie týkajúce sa riadenia týchto troch orgánov, a to najmä z hľadiska predchádzania konfliktu záujmov, transparentnosti, rôznorodosti odborníkov, rôznorodosti financovania, verejnej zodpovednosti a prístupu verejnosti k dokumentom. 1.1.Štruktúra správy Správa má túto štruktúru: ·Oddiel 2: Nadácia pre medzinárodné štandardy finančného výkazníctva – poskytuje prehľad činností Nadácie IFRS a jej riadenia v roku 2019; ·Oddiel 3: Európska poradná skupina pre finančné výkazníctvo – poskytuje prehľad činností skupiny EFRAG a jej riadenia v roku 2019; ·Oddiel 4: Rada pre dohľad nad verejným záujmom – poskytuje prehľad činností rady PIOB a jej riadenia v roku 2019; ·Oddiel 5: Závery týkajúce sa relevantnosti programu financovania. 2.Nadácia pre medzinárodné štandardy finančného výkazníctva 2.1.Prehľad činností Nadácie IFRS 2.1.1.Stanovovanie štandardov Rada pre medzinárodné účtovné štandardy (IASB) dokončila v septembri 2019 fázu 1 projektu „Reforma IBOR a jej vplyv na finančné výkazníctvo“ uverejnením zmien medzinárodného štandardu finančného výkazníctva (IFRS) 9 Finančné nástroje a medzinárodného účtovného štandardu (IAS) 39 Finančné nástroje: vykazovanie a oceňovanie, ktorý mu predchádzal. Hlavným cieľom bolo riešiť dôsledky existujúcich zabezpečovacích vzťahov na postup účtovania pred skutočným nahradením referenčných úrokových mier. Rada IASB následne v auguste 2020 vydala fázu 2 projektu. Cieľom fázy 2 IBOR je zabrániť tomu, aby štandardy IFRS viedli pri skutočnom nahradení referenčných úrokových mier k neopodstatneným účtovným dôsledkom najmä na účtovanie zabezpečenia. V roku 2019 vypracovala rada IASB zmeny štandardu IFRS 17 Poistné zmluvy, ktoré boli prijaté v júni 2020. Cieľom týchto zmien je znížiť náklady na vykonávanie a uľahčiť spoločnostiam vysvetľovanie výsledkov uplatňovania štandardu IFRS 17 investorom a iným subjektom. V tejto súvislosti sa rada IASB rozhodla odložiť dátum nadobudnutia účinnosti štandardu IFRS 17 z 1. januára 2021 na 1. januára 2023 a predĺžiť nepovinný odklad štandardu IFRS 9 Finančné nástroje udelený poisťovaciemu odvetviu. Od marca 2020 viedla celosvetová pandémia ochorenia COVID-19 k núdzovej situácii v oblasti verejného zdravia a k zodpovedajúcemu zablokovaniu mnohých častí svetového hospodárstva. V dôsledku toho rada IASB a jej zamestnanci začali podporovať zainteresované strany tým, že odpovedali na otázky súvisiace s ochorením COVID-19 týkajúce sa uplatňovania štandardov IFRS, poskytli osobitné účtovné úľavy a upravili pracovný plán rady vrátane odkladu menej kritických konzultácií. Jedným z príkladov je zmena štandardu IFRS 16 Lízingy na uľahčenie účtovania lízingových úľav súvisiacich s ochorením COVID-19 zo strany subjektov, ako sú napríklad prázdniny na platby nájomného a dočasné zníženie nájomného. Úplný prehľad činností rady IASB v oblasti stanovovania štandardov vrátane práce Výboru pre interpretáciu medzinárodného finančného výkazníctva (IFRIC) a prebiehajúcich schvaľovacích postupov je uvedený v dodatku 1 k tejto správe. S cieľom zohľadniť dôsledky nových štandardov a zmien Nadácia IFRS taktiež aktualizovala taxonómiu IFRS. 2.1.2.Výskumné projekty

Pracovný plán rady IASB na roky 2017 – 2021 má za cieľ zlepšiť a podporovať existujúce štandardy, presadzovať lepšiu komunikáciu a podporovať vykonávanie. Rada IASB v roku 2019 v súvislosti so svojím projektom „Lepšia komunikácia“ dokončila technické diskusie a v decembri uverejnila konzultačný dokument Všeobecná prezentácia a zverejňovanie, pričom navrhla zlepšenia štruktúry a obsahu základných účtovných výkazov so zameraním na výkaz ziskov a strát. Rada IASB tiež pokračovala vo výskumnom projekte o ťažobných činnostiach s cieľom zvážiť možnú náhradu štandardu IFRS 6 Prieskum a vyhodnocovanie nerastných zdrojov. V rámci opatrení nadväzujúcich na poimplementačné preskúmanie štandardu IFRS 3 Podnikové kombinácie rada preskúmala možné zjednodušenia účtovania goodwillu a cielené zlepšenia preskúšania na zníženie hodnoty a v prvom štvrťroku 2020 vydala dokument na rokovanie. Rada IASB začala v roku 2019 poimplementačné preskúmanie štandardov IFRS 10 Konsolidovaná účtovná závierka, IFRS 11 Spoločné dohody a IFRS 12 Zverejňovanie podielov v iných účtovných jednotkách. 2.1.3.Komplexné preskúmanie štandardu IFRS pre MSP V roku 2019 začala rada IASB druhé komplexné preskúmanie štandardu IFRS pre MSP s cieľom zosúladiť tento štandard s úplnými štandardmi IFRS bez toho, aby MSP spôsobili neprimerané náklady a úsilie. V januári 2020 uverejnila rada IASB žiadosť o informácie. 2.2.Všeobecné zásady, podľa ktorých boli vypracované nové štandardy 2.2.1.Všeobecné zásady Zásady riadneho procesu stanovovania štandardov rady IASB a výboru IFRIC sú stanovené v príručke riadneho procesu. Na jej uplatňovanie dohliada špeciálny výbor správcov známy ako Výbor pre dohľad nad riadnym procesom (DPOC). V roku 2019 DPOC pokračoval v preskúmavaní príručky riadneho procesu s cieľom zvýšiť účinnosť štandardov. Revidovaná príručka bola uverejnená v auguste 2020. Jednou z nových zásad je, že rada IASB by mala v budúcnosti uverejňovať vysvetľujúci dokument s cieľom riešiť otázky vykonávania vyplývajúce z vydaného štandardu pred dátumom jeho uplatňovania. V revidovanej príručke riadneho procesu sa uvádza, že analýzy účinkov zo strany rady IASB by sa mali zamerať na zlepšenia finančného výkazníctva, pričom by sa mali zohľadniť náklady na vykonávanie a zároveň by sa malo zvážiť, ako môže zvýšená transparentnosť ovplyvniť finančnú stabilitu. Taktiež zavádza analýzu účinkov do celého procesu stanovovania štandardu. Pokiaľ ide o širšie hospodárske vplyvy nových požiadaviek na finančné výkazníctvo, v uvedených zmenách sa zdôrazňuje, že kvantitatívne posúdenia sú vo všeobecnosti nevykonateľné, ale že rada IASB môže v prípade potreby posúdiť konkrétne hospodárske vplyvy. Revidovaná verzia nespĺňa v plnej miere očakávanie vyjadrené Európskou komisiou ako členom monitorovacej rady, keďže možno dostatočne nepreklenie medzeru medzi obmedzeným rozsahom posudzovania vplyvu zo strany rady IASB a kritériami schvaľovania týkajúcimi sa európskeho verejného blaha stanovenými v nariadení o IAS. 2.3.Riadenie, integrita a zodpovednosť 2.3.1.Prehľad Nadácia IFRS je podľa všeobecného zákona o obchodných spoločnostiach štátu Delaware (Spojené štáty) nezisková spoločnosť a v Spojenom kráľovstve pôsobí ako zámorská spoločnosť. Nadáciu IFRS riadi správna rada pozostávajúca z 22 správcov kolektívne zodpovedných za všeobecný dohľad nad radou IASB a menovanie jej členov. V roku 2019 sa správcovia stretli trikrát. Menovanie správcov podlieha rozdeleniu podľa geografického pôvodu a predchádzajúcemu schváleniu monitorovacou radou, ktorá má zabezpečovať prepojenie s orgánmi verejnej moci. Európska komisia je členom monitorovacej rady. Monitorovacia rada sa v roku 2019 stretla dvakrát. Rada IASB má 14 členov menovaných správcami, a to aj na základe požiadaviek geografickej vyváženosti. Členovia rady IASB sa menujú na obdobie piatich rokov, ktoré sa môže raz obnoviť. Rada IASB je zodpovedná za stanovovanie štandardov. V roku 2019 zasadala trinásťkrát. Správcovia takisto menujú 14 členov výboru IFRIC, ktorého úlohou je interpretovať uplatňovanie štandardov IFRS a poskytovať usmernenia v otázkach finančného výkazníctva. Poradná rada IFRS okrem toho predstavuje fórum, na ktorom sa zúčastňujú organizácie a jednotlivci. Jej členov tiež menujú správcovia, pričom rada IASB s ňou konzultuje pri rozhodnutiach týkajúcich sa dôležitých projektov. 2.3.2.Pravidlá transparentnosti Všetky zasadnutia rady IASB a výboru IFRIC sú v zásade prístupné verejnosti. Programy zasadnutí sa uverejňujú vopred a samotné zasadnutia možno sledovať prostredníctvom internetového vysielania. Pokiaľ ide o registre transparentnosti, Nadácia IFRS zaviedla v auguste 2019 register stretnutí so zainteresovanými stranami pre členov rady IASB. Uverejňuje sa štvrťročne na jej webovom sídle a uvádza sa v ňom zoznam stretnutí so zainteresovanými stranami. Prvá správa bola uverejnená v decembri 2019. 2.3.3.Zastupovanie zainteresovaných strán V nadväznosti na „preskúmanie štruktúry a účinnosti správcami“ z roku 2015 by geografické rozloženie správcov malo odzrkadľovať zastúpenie svetových kapitálových trhov a riadiť sa požiadavkou geografickej vyváženosti, aby sa zachovalo rovnocenné zastúpenie Ameriky, Ázie a Oceánie a Európy. V stanovách Nadácie IFRS sa vyžaduje vymenovanie šiestich správcov z každého z uvedených troch regiónov, jedného správcu z Afriky a troch správcov z ktorejkoľvek oblasti pod podmienkou, že zostane zachovaná celková geografická vyváženosť. Podobne sa na základe kritérií vymenovania členov rady IASB vyžaduje, aby boli vymenovaní štyria členovia z každého regiónu, jeden člen z Afriky a jeden člen z ktorejkoľvek oblasti.

Dňa 1. januára 2019 boli vymenovaní traja noví správcovia Nadácie IFRS (pani Sarah J. Al Suhaimiová [iná]; pán Dr. Suresh Kana [Afrika] a pán Kazyyuki Masu [Ázia a Oceánia]) a opätovne bol vymenovaný jeden správca (pán Guillermo Babatz [Amerika]). K 31. decembru 2019 zahŕňala poradná rada IFRS 51 organizácií s 50 individuálnymi členmi. Európska komisia sa zúčastňuje ako pozorovateľ. Členmi poradnej rady IFRS sú okrem toho aj Európska centrálna banka (ECB) a Európsky orgán pre cenné papiere a trhy (ESMA). 2.3.4.Zodpovednosť voči Európskemu parlamentu Úplný prehľad o vývoji IFRS sa musí predložiť Európskemu parlamentu ako súčasť nariadenia 2017/827. Každoročná výmena názorov medzi Výborom Európskeho parlamentu pre hospodárske a menové veci (ECON), predsedom rady IASB pánom Hoogervorstom a predsedom správcov Nadácie IFRS pánom Liikanenom sa konala 26. februára 2019 a 18. februára 2020. 2.3.5.Predchádzanie konfliktu záujmov Správcovia Nadácie IFRS sa menujú na trojročné obdobie, ktoré možno raz obnoviť, a musia sa zaviazať, že budú konať vo verejnom záujme. Na žiadosť monitorovacej rady bola v roku 2018 zrevidovaná politika v oblasti konfliktu záujmov. Zavádza sa v nej zásada, podľa ktorej správca a člen monitorovacej rady nemôžu byť zamestnancami tej istej organizácie. Zároveň umožňuje predsedovi správcov, aby sa od tejto zásady za výnimočných okolností odchýlil. Len jeden člen rady IASB môže byť členom na čiastočný úväzok. Od členov rady na plný úväzok sa v stanovách Nadácie IFRS vyžaduje, aby ukončili všetky pracovnoprávne vzťahy a väzby, ktoré by mohli ovplyvniť ich nezávislosť. Nepovoľuje sa ani vyslanie zamestnávateľom, ani právo na opätovný nástup k bývalému zamestnávateľovi. 2.3.6.Rozčlenenie financovania V roku 2019 poskytla Európska únia Nadácii IFRS grant vo výške 4,7 mil. EUR, čo predstavuje 20,7 % celkových finančných prostriedkov, ktoré nadácia získala. Podľa rozčlenenia financovania Nadácie IFRS bola EÚ v roku 2019 s podielom 19,8 % najväčším prispievateľom, až za ňou nasledovali medzinárodné účtovné spoločnosti. Klesajúci trend príspevkov do Nadácie IFRS z posledných rokov pokračoval aj v roku 2019. Vykázané príspevky sa v roku 2019 znížili o 10,8 % (10,6 % po zohľadnení vplyvu kolísania výmenných kurzov). Najvýraznejší pokles príspevkov bol zaznamenaný v Južnej Afrike (– 95 %), Španielsku (– 71 %), Hongkongu (– 67 %), Brazílii (– 48 %), Spojených štátoch (– 34 %), medzinárodných audítorských sieťach (– 30 %), vo Švajčiarsku (– 19 %) a v Nemecku (– 9 %). Rozčlenenie financovania podľa hlavných geografických oblastí sa uvádza v dodatku 2. Zreteľne z neho vyplýva, že napriek rovnakému zastúpeniu EÚ a USA v správnej rade (po šiestich správcoch) a v rade IASB (po štyroch členoch rady) oblasť Ameriky prispieva na financovanie nadácie len do výšky 5,1 %, pričom v prípade EÚ je to 38,5 % a v prípade Ázie a Oceánie 33,5 % celkových príspevkov. Relatívny podiel rozpočtu EÚ a členských štátov sa v porovnaní s rokom 2018 zvýšil (z 35,8 % na 38,5 %). Pokles vo vykazovaných príspevkoch z medzinárodných audítorských sietí bol čiastočne vyvážený obchodnou dohodou, ktorá viedla k zvýšeniu príjmov z licencií. Nadácia IFRS vykázala čistý prebytok vo výške 3,8 milióna GBP. Celkový nerozdelený prebytok k 31. decembru 2019 predstavoval 38,1 milióna GBP. 3.Európska poradná skupina pre finančné výkazníctvo 3.1.Prehľad činností skupiny EFRAG Činnosť skupiny EFRAG možno rozdeliť do troch hlavných kategórií: -Hlavnou úlohou skupiny EFRAG zostáva radiť Európskej komisii, či nové alebo revidované štandardy IFRS spĺňajú kritériá schvaľovania stanovené v nariadení o IAS o uplatňovaní medzinárodných účtovných štandardov. Tieto kritériá zahŕňajú splnenie požiadaviek „pravdivého a verného obrazu“ a európskeho verejného záujmu. Skúšky v praxi, štúdie, posúdenia vplyvu a osvetové činnosti tvoria významnú súčasť práce skupiny EFRAG týkajúcej sa schvaľovania. -Druhou dôležitou činnosťou skupiny EFRAG je práca súvisiaca s IFRS, ktorá pozostáva z výskumnej práce a činností prispievajúcich k stanovovaniu štandardov IASB s cieľom zabezpečiť, aby boli v procese stanovovania štandardov IASB jasne vyjadrené európske názory na vývoj finančného výkazníctva. -V roku 2019 sa v rámci akčného plánu Komisie o financovaní udržateľného rastu (2018) rozšíril rozsah činnosti skupiny EFRAG zriadením Európskeho laboratória pre podnikové výkazníctvo (ďalej len „laboratórium“), ktoré začalo fungovať vo februári 2019, keď začala svoju činnosť projektová pracovná skupina laboratória pre vykazovanie v súvislosti s klímou. 3.1.1.Schvaľovacie činnosti

Pracovný program skupiny EFRAG bol v roku 2019 naďalej do veľkej miery založený na rozhodnutí IASB o stanovení štandardov na zmenu štandardu IFRS 17 Poistné zmluvy. Skupina EFRAG predložila pripomienky k navrhovaným zmenám štandardu IFRS 17 v septembri 2019. Rada IASB vydala revidované zmeny štandardu IFRS 17 v júni 2020. Aby skupina EFRAG mohla vydať návrh odporúčania na schválenie krátko po uverejnení zmeneného štandardu, pokračovala v práci na svojom návrhu odporúčania na schválenie. V druhom polroku 2019 sa prípravná práca skupiny EFRAG na odporúčaní na schválenie ďalej zintenzívnila nepretržitými dialógmi a komunikáciou s európskymi odborníkmi v oblasti poisťovníctva z rôznych skupín zainteresovaných strán zastúpených v pracovnej skupine EFRAG pre účtovníctvo poisťovní (EFRAG IAWG). Vybraným témam sa okrem toho venovala pozornosť prostredníctvom osobitných prieskumov so širšími skupinami. Do každého kroku bola zapojená skupina technických expertov skupiny EFRAG (EFRAG TEG) a dozorná rada skupiny EFRAG. Skupina EFRAG si okrem toho objednala aktualizáciu vlastnej ekonomickej štúdie z roku 2018 v takých oblastiach, ako sú trendy v odvetviach, potenciálny vplyv na hospodársku súťaž pre kapitál a zákazníkov a potenciálny vplyv na ponuku poistných produktov a služieb zo strany poisťovateľov. Skupina EFRAG prispela k zrýchlenému procesu schvaľovania fázy 1 reformy IBOR s cieľom zabezpečiť, aby boli zmeny štandardov IAS 39 a IFRS 9 o finančných nástrojoch zavedené včas pre účtovné závierky spoločností za rok 2019, aby sa zabránilo možným narušeniam účtovania v dôsledku reformy IBOR. Sekretariát skupiny EFRAG vykonal v roku 2018 ako pilotný projekt analýzu v počiatočnom štádiu týkajúcu sa dokumentu IASB na rokovanie Finančné nástroje s charakteristikami vlastného imania (FICE) v nadväznosti na výzvu skupiny EFRAG, že analýzy vplyvu by sa mali vykonávať v priebehu procesu stanovovania štandardov, a nie iba na jeho konci. Sekretariát skupiny EFRAG uverejnil koncom februára 2019 pracovný dokument o analýze v počiatočnom štádiu. Skupina EFRAG vykonala aj analýzu v počiatočnom štádiu v rámci prípravy návrhu listu s pripomienkami ku konzultačnému dokumentu IASB Všeobecná prezentácia a zverejňovanie (predtým „Základné účtovné výkazy“), ktorý bol vydaný v decembri 2019. Výsledky analýzy v počiatočnom štádiu poskytli prehľad o tom, ako podľa názoru európskych zainteresovaných strán nové návrhy IASB ovplyvnia ich finančné vykazovanie v praxi. V priebehu roku 2019 sa skupina EFRAG zúčastnila na konzultačnom procese rady IASB a po verejných konzultáciách ku všetkým návrhom rady IASB vydala listy s pripomienkami (konzultačné dokumenty a dokumenty na rokovanie). Medzi ďalšie oblasti záujmu patrili projekty rady IASB: Činnosti regulované sadzbami, Základné účtovné výkazy, Komentár manažmentu, podnikové kombinácie pod spoločnou kontrolou (BCUCC) a Goodwill a zníženie hodnoty. 3.1.2.Výskumné činnosti Výskumná práca skupiny EFRAG bola v roku 2019 aj naďalej základnou súčasťou jej činností, ktoré majú vplyv na rozhodnutia rady IASB a podporu medzinárodnej diskusie poskytovaním ideového vedenia v otázkach, ktoré sú pre Európu dôležité. Na základe verejnej konzultácie o prioritách európskych zainteresovaných strán v roku 2018 pracovala skupina EFRAG v roku 2019 na projektoch Lepšie informácie o nehmotnom majetku; Kryptoaktíva; a Zohľadnenie variabilných a podmienených platieb. V januári 2020 skupina EFRAG uverejnila recenziu akademickej literatúry o nehmotnom majetku. Skupina EFRAG uverejnila aj dokument na rokovanie o účtovníctve dôchodkových plánov s prísľubom návratnosti aktív. Skupina EFRAG prostredníctvom svojej akademickej komisie a akademickej siete posilnila spoluprácu s akademickými kruhmi. V reakcii na druhú žiadosť Komisie o dlhodobé kapitálové nástroje s cieľom preskúmať možné alternatívne postupy účtovania k oceňovaniu reálnou hodnotou dlhodobých investičných portfólií kapitálových nástrojov začala skupina EFRAG v lete 2019 verejnú konzultáciu s cieľom zhromaždiť názory zainteresovaných strán. Skupina EFRAG uverejnila v januári 2020 technické odporúčanie k alternatívnym postupom účtovania k oceňovaniu reálnou hodnotou cez výsledok hospodárenia v prípade kapitálových nástrojov a nástrojov kapitálového typu držaných v dlhodobom investičnom modeli spolu so stanoviskom o spätnej väzbe z verejnej konzultácie skupiny EFRAG. 3.1.3.Európske laboratórium a oblasť nefinančného výkazníctva Európske laboratórium je navrhnuté s cieľom stimulovať inováciu v oblasti podnikového výkazníctva prostredníctvom výmeny osvedčených postupov, čím sa tiež dopĺňa práca skupiny EFRAG v oblasti finančného výkazníctva a prispieva sa k nej. Európske laboratórium pozostáva z riadiacej skupiny pre európske laboratórium, ktorej predsedá predseda dozornej rady skupiny EFRAG a funkciu podpredsedu vykonáva vedúci oddelenia Komisie pre podnikové výkazníctvo, audit a ratingové agentúry, a projektových pracovných skupín. Riadiaca skupina pre európske laboratórium sa priamo zodpovedá valnému zhromaždeniu skupiny EFRAG. Riadiaca skupina pre európske laboratórium je zodpovedná za program európskeho laboratória, vymenúva členov projektových pracovných skupín, monitoruje vykonávanie projektov, propaguje európske laboratórium a mobilizuje siete. Na základe verejnej výzvy pre uchádzačov z decembra 2018 bola zriadená prvá projektová pracovná skupina pre vykazovanie v súvislosti s klímou, čím sa európske laboratórium stalo vo februári 2019 plne funkčným. V nadväznosti na oslovenie zainteresovaných strán s takmer 50 účastníkmi uverejnila projektová pracovná skupina začiatkom februára 2020 interaktívnu praktickú správu zameranú na konkrétne opatrenia. V správe sa zdôrazňujú osvedčené postupy vykazovania, ako aj možné spôsoby zlepšenia súčasných postupov vykazovania prostredníctvom dvoch dodatkov týkajúcich sa všeobecného zverejňovania informácií súvisiacich s klímou a podávania správ o analýze scenára. Správa bola uverejnená včas, aby ju spoločnosti a finančné inštitúcie mohli použiť na svoje podnikové výkazníctvo za rok 2019. Riadiaca skupina pre európske laboratórium uskutočnila v treťom štvrťroku 2019 verejnú konzultáciu o budúcom programe európskeho laboratória. Na základe jej výsledkov riadiaca skupina rozhodla o druhom projekte európskeho laboratória, ktorý by sa zaoberal vykazovaním nefinančných rizík a príležitostí a prepojením s podnikateľským modelom. Tento projekt sa začal v druhom štvrťroku 2020. Európska komisia podporuje tento nový projekt a v júni 2020 vydala žiadosť o technické poradenstvo, v ktorej poverila skupinu EFRAG, aby začala prípravné práce na možných európskych štandardoch nefinančného výkazníctva. Tieto prípravné práce by poskytli základ pre vypracovanie európskych štandardov nefinančného výkazníctva, ak spoluzákonodarcovia po preskúmaní smernice o zverejňovaní nefinančných informácií rozhodnú, že takéto štandardy sú potrebné. Vykoná ich projektová pracovná skupina, ktorú v septembri 2020 zriadilo európske laboratórium v nadväznosti na výzvu pre uchádzačov. Riadiaca skupina pre európske laboratórium vymenovala za predsedu tejto projektovej pracovnej skupiny Patricka de Cambourga, ktorý je v súčasnosti predsedom úradu „Autorité des Normes Comptables“. 3.2.Riadenie, transparentnosť a verejná zodpovednosť 3.2.1.Riadenie EFRAG v nadväznosti na odporúčanie Maystadtovej správy Reforma riadenia skupiny EFRAG, ktorá bola vykonaná 31. októbra 2014, zvýšila legitimitu a reprezentatívnosť tejto organizácie a vyústila do súdržnejšieho postupu pre zapojenie EÚ do procesu stanovovania štandardov. Reforma riadenia sa dokončila v júli 2016, keď valné zhromaždenie skupiny EFRAG po nominácii Komisiou a na základe schválenia Európskym parlamentom a Radou vymenovalo Jeana-Paula Gauzèsa, bývalého poslanca Európskeho parlamentu, za predsedu dozornej rady skupiny EFRAG. Jeho mandát bol obnovený na ďalšie tri roky a skončí sa 30. júna 2022.

Európske orgány dohľadu a ECB sa namiesto riadneho členstva rozhodli byť oficiálnymi pozorovateľmi s právom vystúpiť v dozornej rade skupiny EFRAG. Významne prispeli k posúdeniu vplyvu skupiny EFRAG, najmä v oblasti finančnej stability. Dozorná rada skupiny EFRAG dospela ku všetkým záverom v roku 2019 na základe úplného konsenzu bez toho, aby bolo nutné väčšinové hlasovanie. V roku 2017 sa v duchu Maystadtovej správy vytvorilo pozorovateľské kreslo pre európske organizácie zastupujúce súkromných investorov („koncových používateľov“). Dozorná rada skupiny EFRAG každoročne pod dohľadom valného zhromaždenia skupiny EFRAG vykonáva hodnotenie výkonnosti a efektívnosti svojich vlastných členov. Hodnotenie z roku 2019, ktoré zahŕňalo rôzne strategické otázky a otázky týkajúce sa riadenia a prevádzky, preukázalo, že nová riadiaca štruktúra funguje celkovo dobre, vďaka čomu sa zvýšila dôveryhodnosť tejto organizácie. Bolo prijatých niekoľko odporúčaní, ktorých cieľom je v budúcnosti ešte viac zlepšiť efektívnosť činností skupiny EFRAG. Vykonávanie komunikačnej stratégie skupiny EFRAG a vytvorenie komunikačného tímu pod vedením predsedu dozornej rady skupiny EFRAG viedli k ďalšiemu pokroku v oblasti viditeľnosti a dôveryhodnosti skupiny EFRAG. Pokiaľ ide o potenciálne konflikty záujmov, nevyskytli sa žiadne problémy. V rámci vnútorných predpisov skupiny EFRAG sa stanovujú požiadavky týkajúce sa konfliktov záujmov a dozorná rada skupiny EFRAG uplatňuje politiku v oblasti konfliktu záujmov pre členov dozornej rady, ktorá je uverejnená na webovom sídle skupiny EFRAG. Cieľom uvedenej politiky je zabezpečiť dôveryhodnosť skupiny EFRAG ako organizácie konajúcej v európskom verejnom záujme. Účelom uvedenej politiky je predísť situáciám, pri ktorých môže dôjsť ku konfliktom záujmov alebo ktoré sa môžu vnímať ako konflikt záujmov a ktoré by: odrádzali od slobodnej diskusie; viedli k rozhodnutiam alebo opatreniam, ktoré nie sú v najlepšom záujme širokej európskej verejnosti alebo skupiny EFRAG, alebo vzbudzovali dojem, že skupina EFRAG konala nenáležite. Členovia dozornej rady skupiny EFRAG a zamestnanci skupiny EFRAG každoročne potvrdzujú svoju nezávislosť podpisovaním vyhlásení. 3.2.2.Pravidlá transparentnosti Z dôkazov zhromaždených počas roka 2019 vyplýva, že riadny proces skupiny EFRAG je vo všeobecnosti naďalej v súlade s potrebami zainteresovaných strán. Vyznačuje sa transparentným tokom informácií medzi všetkými zúčastnenými stranami. Skupina EFRAG naďalej preukazuje odhodlanie spolupracovať s Komisiou s cieľom dosiahnuť ešte prísnejšie štandardy transparentnosti, než uplatňovala v minulosti. Je to kľúčové na zabezpečenie toho, aby nové štandardy IFRS zodpovedali potrebám Európy. Tento transparentný verejný riadny proces, ktorý postupom času vytvorila skupina EFRAG, umožňuje všetkým európskym zainteresovaným stranám, aby predložili skupine EFRAG svoje stanoviská na zváženie, a zabezpečuje, že sa pri formovaní stanovísk skupiny EFRAG zohľadňuje rozmanitosť účtovných a hospodárskych modelov a názorov v Európe. Skupina EFRAG okrem toho ako súčasť svojho riadneho procesu uverejňuje návrhy stanovísk na verejné konzultácie, vykonáva skúšky v praxi a iné formy analýz vplyvov, organizuje informačné podujatia (z ktorých niektoré sú konkrétne zamerané na používateľov) a uskutočňuje špeciálne prieskumy, výsledky uverejňuje vo vyjadreniach k spätnej väzbe a uverejňuje konečné stanoviská. Skupina EFRAG prispieva k stanovovaniu štandardov založenému na dôkazoch uskutočňovaním kvantitatívnych štúdií, ktoré poskytujú informácie na prerokovávanie listov s pripomienkami skupiny EFRAG a odporúčaní na schválenie a ktoré sa postupne stávajú čoraz dôležitejšou súčasťou výskumnej práce skupiny EFRAG. Zasadnutia dozornej rady skupiny EFRAG, EFRAG TEG a poradného fóra subjektov stanovujúcich účtovné štandardy skupiny EFRAG (EFRAG CFSS), sa konajú verejne a programy a zhrnutia zasadnutí sa uverejňujú na webovom sídle skupiny EFRAG. Verejne prístupná je tiež sprievodná dokumentácia k programu zasadnutí dozornej rady skupiny EFRAG, EFRAG TEG a EFRAG CFSS. Od marca 2018 sa tieto verejné zasadnutia vysielajú cez internet, čo zainteresovaným stranám umožňuje sledovať diskusie nielen v reálnom čase, ale aj po konaní zasadnutí. Diskusie v EFRAG TEG sa opierajú o vstupy získané od EFRAG CFSS a špecializovaných pracovných skupín a poradných výborov skupiny EFRAG. Zásadný význam pre prácu skupiny EFRAG majú podnety z fóra používateľov skupiny EFRAG. Diverzifikované zloženie týchto skupín, ako aj dozornej rady skupiny EFRAG a EFRAG TEG z geografického hľadiska a z hľadiska profesionálneho zázemia zaisťuje popri transparentnom verejnom riadnom postupe taktiež to, že skupina EFRAG náležite zohľadňuje všetky rozmanité perspektívy. Dozorná rada skupiny EFRAG dostáva pravidelnú správu o všetkých zasadnutiach medzi zamestnancami skupiny EFRAG a inými stranami (okrem bežných administratívnych stretnutí). Tieto správy sú v súhrnnej podobe zahrnuté do konečných správ o grantoch, ktoré EFRAG predkladá Komisii. Skupina EFRAG každoročne uverejňuje ročný prehľad poskytujúci transparentné informácie o jej riadení, finančnej štruktúre a hlavných činnostiach v príslušnom roku. Prehľad za rok 2019 bol uverejnený 19. mája 2020. Dozorná rada skupiny EFRAG 9. júla 2019 schválila verejný register transparentnosti so všetkými zasadnutiami a konferenciami predsedu dozornej rady, predsedu skupiny TEG a výkonného riaditeľa skupiny EFRAG. 3.2.3.Široké zastúpenie a verejná zodpovednosť štruktúry riadenia skupiny EFRAG V roku 2019 bola spätná väzba členských organizácií skupiny EFRAG o prístupe k riadiacej štruktúre skupiny EFRAG pri podpore širokého zastúpenia záujmov a verejnej zodpovednosti vo všeobecnosti pozitívna. Skupina EFRAG naďalej pozorne dbá o zaručenie neutrality a objektívnosti rozhodovacieho procesu. EFRAG sa vo svojej dozornej rade, skupine technických expertov, jej pracovných skupinách a poradných výboroch, ako aj v riadiacej skupine pre európske laboratórium a jej projektových pracovných skupinách usiluje o náležitú geografickú vyváženosť, vyváženosť z hľadiska profesionálneho zázemia a rodovú vyváženosť. Vnútorné pravidlá skupiny EFRAG obsahujú požiadavky týkajúce sa maximálneho počtu členov rovnakej štátnej príslušnosti v dozornej rade skupiny EFRAG a v EFRAG TEG. Tieto požiadavky platia aj pre riadiacu skupinu pre európske laboratórium. Okrem toho existujú požiadavky na náležitú vyváženosť, pokiaľ ide o profesionálne zázemie a rodové zastúpenie. Členov dozornej rady skupiny EFRAG nominujú členské organizácie EFRAG podľa systému zavedeného na základe Maystadtových odporúčaní. V prípade EFRAG TEG a jej pracovných skupín a poradných výborov a v prípade riadiacej skupiny pre európske laboratórium a jej projektových pracovných skupín sa vydávajú verejné výzvy pre uchádzačov. Počet žiadostí sa značne líši. Nedostatočný je najmä počet kandidátok vo všeobecnosti a kandidátov alebo kandidátok zo strednej a východnej Európy, ale situácia sa zlepšuje. Čo sa týka východnej Európy, skupina EFRAG vymenovala člena EFRAG TEG z Českej republiky v rámci rotácie v EFRAG TEG v roku 2020 s účinnosťou od 1. apríla 2020. Riadiaci tím sa skladá výlučne zo ženských odborných pracovníčok. Skupina EFRAG tiež dokázala prilákať do riadiacej skupiny pre európske laboratórium a jej projektovej pracovnej skupiny vyšší počet uchádzačiek vo všeobecnosti a uchádzačov či uchádzačiek zo strednej a východnej Európy (pozri podrobnosti k 31. decembru 2019 v dodatku 4). Aj keď boli celkové výsledky týchto opatrení pozitívne, niekoľko problémov identifikovaných v predchádzajúcich rokoch naďalej vyvoláva obavy a vyžaduje si ďalšie zlepšenie. Ide napríklad o nedostatočné zastúpenie používateľov, zostavovateľov a investorov. Skupina EFRAG by mala zostať proaktívna pri získavaní spätnej väzby od zainteresovaných strán, ktoré nie sú úzko zapojené do práce skupiny EFRAG, a mala by sa chrániť pred akoukoľvek zaujatosťou v prospech odvetvových a iným záujmov. 3.2.4.Zapojenie Európskeho parlamentu a Rady v počiatočnom štádiu

Skupina EFRAG je dostatočne známa vo vnútornom okruhu zainteresovaných strán, ktoré majú priamy záujem na IFRS. Zdá sa však, že jej viditeľnosť sa medzi tvorcami politík, ako je napríklad Európsky parlament, v roku 2019 znížila. Skupina EFRAG by privítala opätovné zriadenie stáleho tímu výboru Európskeho parlamentu ECON pre IFRS, ktorá by slúžila na výmenu názorov a upozorňovanie na významné otázky. V roku 2019 sa na rozdiel od predchádzajúceho roku neuskutočnila žiadna výmena názorov s výborom ECON na verejnom zasadnutí. Skupina EFRAG zohľadnila uznesenie Európskeho parlamentu z 3. októbra 2018 o štandarde IFRS 17 vo svojej práci na odporúčaní na schválenie štandardu IFRS 17. Skupina EFRAG sa vo všeobecnosti zúčastňuje na zasadnutiach Výboru pre účtovné predpisy (ARC) a na žiadosť Komisie prezentuje informácie o prebiehajúcej práci a konkrétnych témach. To výboru ARC umožňuje priamo si vymieňať názory so skupinou EFRAG a včas poskytovať vstupné informácie. Výbor ARC prerokúva žiadosti o odporúčania na schválenie pred tým, ako sa predložia skupine EFRAG, aby sa zabezpečilo vyriešenie všetkých relevantných otázok. Podnety Parlamentu a výboru ARC v počiatočnom štádiu umožňujú skupine EFRAG zaoberať sa nastolenými otázkami vo verejných konzultáciách k návrhom listov s pripomienkami alebo k návrhu odporúčania na schválenie. 3.3.Diverzifikácia a vyváženosť štruktúry financovania skupiny EFRAG Skupina EFRAG je verejne a súkromne financovanou organizáciou pracujúcou v európskom verejnom záujme. Skupina EFRAG má právnu formu AISBL (belgická medzinárodná nezisková organizácia). V roku 2019 bola skupina EFRAG financovaná ôsmimi európskymi organizáciami zainteresovaných strán, deviatimi vnútroštátnymi organizáciami a Európskou komisiou. Rozčlenenie hotovostných finančných príspevkov podľa členských organizácií sa uvádza v dodatku 3. Okrem hotovostných finančných prostriedkov dostáva skupina EFRAG aj vecné príspevky od neplatených členov EFRAG TEG, dozornej rady skupiny EFRAG, pracovných skupín a poradných výborov, ako aj príspevky vo forme bezplatného vysielania expertov na sekretariát skupiny EFRAG. Finančná štruktúra skupiny EFRAG nevyvolala v roku 2019 žiadne konkrétne obavy. Celkové výdavky a výdavky na ľudské zdroje boli pod úrovňou rozpočtu a stav zamestnancov bol naďalej stabilizovaný. Zdá sa však dôležité, aby si skupina EFRAG zabezpečila svoju štruktúru dlhodobého financovania a našla ďalšie zdroje financovania, a to nielen v nadväznosti na zníženie príspevku účtovníckej profesie v roku 2020 a finančné dôsledky brexitu, ale aj vzhľadom na možné negatívne dôsledky koronavírusu na príspevky od niektorých organizácií. Skupina EFRAG si uvedomuje tento problém a už začala vyvíjať úsilie o rozšírenie svojej členskej základne. Jej predseda Jean-Paul Gauzès zriadil v roku 2019 pracovnú skupinu, ktorej úlohou je posúdiť štruktúru dlhodobého financovania skupiny EFRAG. Členská základňa skupiny EFRAG by v ideálnom prípade mala zahŕňať všetky členské štáty EÚ. Podpora zo strany všetkých inštitúcií EÚ a členských štátov zameraná na podnietenie vnútroštátnych organizácií v krajinách, ktoré v nej nemajú ešte zastúpenie, by bola výraznou podporou. 1.Rada pre dohľad nad verejným záujmom 4.1.Prehľad činností Globálna architektúra stanovovania štandardov v oblasti auditu, uistenia, etiky a vzdelávania pozostáva z trojstupňovej štruktúry, ktorú tvoria rady pre stanovovanie štandardov (SSB) podporované Medzinárodnou federáciou účtovníkov (IFAC), nezávislý dohľad (PIOB) a zodpovednosť voči monitorovaciemu orgánu verejných orgánov ( monitorovacia skupina ). Rada PIOB je nezávislý externý orgán, ktorý sa skladá z desiatich členov vrátane predsedu (Komisia nominovala za EÚ dvoch členov z desiatich) a ktorý dohliada na stanovovanie štandardov týkajúcich sa auditu, etiky a vzdelávania účtovníkov. Príslušnými štandardmi sú medzinárodné audítorské štandardy (ISA), etické štandardy pre účtovníkov a medzinárodné vzdelávacie štandardy (IES). Štruktúra stanovovania štandardov je výsledkom reforiem IFAC z roku 2003, ktoré boli vypracované ako reakcia na zlyhanie popredných spoločností a zlyhania finančného výkazníctva a auditu v mnohých krajinách. Kľúčovou reformou bolo zriadenie rady PIOB, ktorej cieľom je zvýšiť dôveru investorov a ďalších subjektov tým, že dohliada na to, aby činnosti rád pre stanovovanie štandardov v oblasti auditu náležite reagovali na verejný záujem. Celkovou úlohou rady PIOB je zaručiť, aby sa dodržiaval riadny proces, dohľad a transparentnosť a aby sa zabezpečil verejný záujem počas celého procesu, ktorý zahŕňa návrh, vypracovanie a prijatie medzinárodného štandardu pre audítorov. Rada PIOB takisto schvaľuje nominácie členov rád pre stanovovanie štandardov, vyjadruje súhlas s ich stratégiami a pracovnými plánmi, monitoruje vypracúvanie štandardov a overuje, či sa náležite zohľadňujú všetky prvky, o ktorých sa hovorilo v rámci verejných konzultácií. V prípade potreby rada PIOB odporučí kroky na zabezpečenie toho, aby štandardy skutočne zodpovedali verejnému záujmu. Ako sa uvádza v jej 15. verejnej správe uverejnenej v máji 2020, rada PIOB v roku 2019 pravidelne komunikovala s radami pre stanovovanie noriem, ktoré má pod svojím dohľadom [Rada pre medzinárodné štandardy auditu a uistenia (IAASB), Medzinárodná rada pre štandardy vzdelávania v oblasti účtovníctva (IAESB) a Rada pre medzinárodné etické štandardy účtovníkov (IESBA)], ich tromi konzultačnými poradnými skupinami, poradným výborom pre súlad, menovacím výborom a vedením IFAC. Na základe odporúčania rady PIOB zahrnula IAASB do svojej stratégie na nasledujúce štyri roky činnosti zhromažďovania informácií, pokiaľ ide o nepretržité pokračovanie v činnosti a úlohu audítora pri odhaľovaní podvodov. IAASB prijala medzinárodný audítorský štandard (ISA) 315 (revidovaný). Štandardom IAS 315 sa stanovili prísnejšie požiadavky a podrobné usmernenia týkajúce sa identifikácie a posudzovania rizika a dôrazu na profesionálny skepticizmus a analýzu údajov, ktoré rada PIOB označila za kľúčové otázky verejného záujmu. Rada PIOB takisto predložila pripomienky k novým navrhovaným normám riadenia kvality, ktoré v súčasnosti vypracúva IAASB s cieľom zabezpečiť audity vyššej kvality a posilniť význam profesionálneho skepticizmu. Medzinárodný etický kódex pre účtovných odborníkov, ktorý vydáva IESBA, je základným nástrojom spájajúcim základné zásady a pravidlá, ktoré vedú profesionálnych účtovníkov a ich firmy k obchodnému modelu, v ktorom sa identifikujú možné etické konflikty a ohrozenie nezávislosti a predchádza sa im. Súčasná prax súbežného poskytovania audítorských a konzultačných služieb je predmetom rozsiahlych diskusií. Rada PIOB preto nabádala IESBA, aby rozšírila rozsah projektu týkajúceho sa povolených a zakázaných služieb nesúvisiacich s uistením. V roku 2019 IESBA uverejnila verejnú konzultáciu o aktualizovanom štandarde, ktorý by ďalej obmedzil ponúkanie služieb nesúvisiacich s uistením auditovaným spoločnostiam, spolu s ďalším projektom nového štandardu, ktorý by od audítorov vyžadoval, aby riešili ohrozenie nezávislosti audítorov spôsobené otázkami týkajúcimi sa poplatkov (projekt týkajúci sa poplatkov).

Rada PIOB sa tiež aktívne zúčastňuje na rokovaniach monitorovacej skupiny o reforme súčasného modelu riadenia a dohľadu nad medzinárodnými štandardmi v oblasti auditu a prispieva k rozvoju „rámca verejného záujmu“, ktorého cieľom by bolo poskytnúť lepší mechanizmus na posúdenie toho, ako sa zohľadňuje verejný záujem počas celého procesu stanovovania štandardov. Monitorovacia skupina uverejnila 14. júla 2020 odporúčania na posilnenie medzinárodného systému stanovovania štandardov v oblasti auditu a etiky. 4.2.Riadenie a zodpovednosť Členov rady PIOB menuje monitorovacia skupina, ktorá nesie konečnú zodpovednosť za celkový mechanizmus riadenia v oblasti medzinárodných audítorských štandardov, uistenia, etiky a vzdelávania. Monitorovacia skupina, ktorej členom je aj Európska komisia, monitoruje, ako rada PIOB vykonáva svoju úlohu v oblasti verejného záujmu, najmä pokiaľ ide o dohľad rady PIOB nad procesom stanovovania štandardov. Pokiaľ ide o situácie potenciálneho konfliktu záujmov, členovia a zamestnanci rady PIOB sa musia riadiť kódexom správania PIOB. Prvá zásada kódexu správania PIOB stanovuje, že členovia rady a zamestnanci sa nesmú zapájať do vecí, v súvislosti s ktorými by ich úsudok mohol byť ovplyvnený konfliktom záujmov. Každý rok podpisuje každý člen rady PIOB vyhlásenie o neprítomnosti konfliktu záujmov. V roku 2019 žiaden z členov rady PIOB nenahlásil žiadny konflikt záujmov. 4.3.Vývoj v diverzifikácii financovania v roku 2019 Financovanie rady PIOB je navrhnuté tak, aby sa zachovala jej nezávislosť v skutočnosti aj navonok. V rámci úsilia o dosiahnutie cieľa verejného záujmu by náležitá diverzifikácia stabilných zdrojov financovania pomohla nielen zachovať jeho pokračovanie, ale aj zaručiť nezávislosť rady PIOB. Dôležitosť diverzifikácie financovania sa uznala už v rámci reformy federácie IFAC z roku 2003, ktorá stála pri zrode súčasného systému stanovovania medzinárodných štandardov zahŕňajúceho radu PIOB. Od svojho vzniku v roku 2005 a až do roku 2010, keď sa začal používať program financovania Spoločenstva stanovený v rozhodnutí č. 716/2009/ES, bola rada PIOB, s výnimkou niektorých vecných príspevkov od Španielska (t. j. prenájom sídla v Madride), financovaná výlučne federáciou IFAC. Finančné prostriedky, ktoré federácia IFAC poskytla v danom roku, predstavujú maximálny zaručený príspevok. Príspevky nepochádzajúce od federácie IFAC nahrádzajú a tým znižujú príspevok federácie IFAC na konkrétny rok. V ideálnom prípade by podiel financovania federácie IFAC na celkových ročných nákladoch rady PIOB mal byť nižší ako polovica z celkových prostriedkov. Nájsť ďalších verejných sponzorov bolo však, a stále je, veľmi náročné. EÚ je už po mnoho rokov druhým najväčším sponzorom rady PIOB. V roku 2019 dosiahli príjmy rady PIOB (peňažné a nepeňažné príspevky) 1 858 346 EUR a príspevok EÚ predstavoval 338 000 EUR alebo 18,18 %. IFAC prispela sumou 1 201 028 EUR alebo 64,62 %. V článku 9 ods. 5 nariadenia sa stanovuje, že ak financovanie IFAC v danom roku dosiahne viac ako dve tretiny celkového ročného financovania rady PIOB, Komisia musí navrhnúť obmedzenie jej ročného príspevku na príslušný rok na maximálne 300 000 EUR. Doteraz sa tak nestalo. Preto, keďže financovanie federáciou IFAC nedosiahlo kritickú prahovú hodnotu stanovenú v nariadení (66,66 %), nie je potrebné, aby Komisia prehodnotila svoj príspevok pre radu PIOB za rok 2019. 5.Závery a otázky na zváženie do budúcnosti Toto posúdenie programu financovania, ktoré vykonala Európska komisia v roku 2019, potvrdzuje relevantnosť a pridanú hodnotu programu financovania EÚ. Takisto sa ním potvrdzuje, že program posilňuje legitimitu troch príjemcov (Nadácia IFRS, skupina EFRAG a rada PIOB), aby slúžili európskemu verejnému záujmu tým, že rozvíjajú a podporujú európske stanoviská v oblasti finančného výkazníctva a auditu a zabezpečujú, aby sa tieto názory náležite zohľadňovali v procesoch stanovovania štandardov rady IASB a federácie IFAC. Pokiaľ ide o Nadáciu IFRS, rada IASB prijala opatrenia na riešenie problémov vyplývajúcich z predimplementačnej fázy štandardu IFRS 17. Dátum nadobudnutia účinnosti posunula o dva roky na 1. január 2023 a zaviedla cielené zmeny štandardu IFRS 17. Rozsah, v akom boli zohľadnené všetky európske obavy, sa však môže posúdiť až po tom, ako skupina EFRAG predloží Európskej komisii odporúčanie na schválenie zmien štandardu IFRS 17. Okrem toho z rozčlenenia financovania Nadácie IFRS za rok 2019 vyplýva, že rozdiel medzi finančnými príspevkami a zodpovedajúcim zastúpením jurisdikcií v rámci správnej rady a rady IASB sa ďalej zväčšil, pričom vychádzal už aj tak z nevyváženej situácie. Amerika má mimoriadne nízky podiel na celkovom financovaní (5 %), ale rovnaký počet kresiel ako EÚ, ktorá poskytuje 38 % celkových finančných prostriedkov (Komisia a členské štáty) a vyšší počet kresiel ako oblasť Ázia a Oceánia, ktorá poskytuje 33 % celkových finančných prostriedkov. Pokiaľ ide o skupinu EFRAG, Komisia ocenila najmä komplexnú analýzu účinkov, ktorú iniciovala skupina EFRAG s cieľom podporiť vlastné budúce odporúčanie na schválenie štandardu IFRS 17 Poistné zmluvy, a jej kľúčovú úlohu pri poskytovaní technického poradenstva Komisii v súvislosti s alternatívnymi postupmi účtovania dlhodobých kapitálových nástrojov, pričom Komisii odporučila, aby požiadala radu IASB o vykonanie „zrýchleného“ preskúmania nerecyklovania kapitálových nástrojov v rámci štandardu IFRS 9. Nezávislá funkcia dohľadu rady PIOB slúži na to, aby investorom a iným subjektom dávala istotu, že stanovenie štandardov v oblasti auditu sa uskutočňuje vo verejnom záujme. Cieľom reformy, ktorú iniciovala monitorovacia skupina, je posilniť úlohu rady PIOB v oblasti dohľadu a rozšíriť jej základ financovania.